วันนี้ (25 มีนาคม 2557) เมื่อเวลา 09.30 น. ณ ห้องห้วยจรเข้ โรงเรียนนายร้อยตำรวจ สามพราน อำเภอสามพราน จังหวัดนครปฐม  นางสาวยิ่งลักษณ์ ชินวัตร นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะรัฐมนตรี ซึ่งผลการประชุมสรุปสาระสำคัญ ดังนี้

1. เรื่อง ภาวะสังคมไทยไตรมาสที่สี่ และภาพรวมทั้งปี 2556

2. เรื่อง ภาวะเศรษฐกิจไทยไตรมาสที่สี่ ทั้งปี 2556 และแนวโน้มปี 2557

3. เรื่อง แนวทางการแก้ไขปัญหาแรงงานต่างด้าวสัญชาติเมียนมา ลาว และกัมพูชา

ที่ผ่านการพิสูจน์สัญชาติซึ่งครบกำหนดวาระการจ้างงาน 4 ปี

4. เรื่อง ขออนุมัติเปิดสถานกงสุลกิตติมศักดิ์สาธารณรัฐชิลีประจำจังหวัดภูเก็ต และ แต่งตั้งกงสุลกิตติมศักดิ์

5. เรื่อง รัฐบาลราชอาณาจักรกัมพูชาเสนอขอแต่งตั้งเอกอัครราชทูตประจำประเทศไทย

6. เรื่อง รัฐบาลมอนเตเนโกรเสนอขอแต่งตั้งเอกอัครราชทูตประจำประเทศไทย

7. เรื่อง รัฐบาลราชอาณาจักรนอร์เวย์เสนอขอแต่งตั้งเอกอัครราชทูตประจำประเทศไทย

8. เรื่อง ขออนุมัติเปิดสถานกงสุลกิตติมศักดิ์ยูเครนประจำเมืองพัทยา จังหวัดชลบุรีและ แต่งตั้งกงสุลกิตติมศักดิ์ฯ

9. เรื่อง การโอนข้าราชการมาแต่งตั้งให้ดำรงตำแหน่งที่ปรึกษานายกรัฐมนตรีฝ่าย ข้าราชการประจำ (นักบริหารระดับสูง) (สำนักนายกรัฐมนตรี)

10. เรื่อง ขออนุมัติยกเลิกมติคณะรัฐมนตรี (สำนักนายกรัฐมนตรี)

11. เรื่อง คำสั่งสำนักนายกรัฐมนตรีที่ 24/2557 เรื่อง แต่งตั้งคณะบุคคลเป็นที่ปรึกษาใน การแก้ไขปัญหาความไม่สงบเรียบร้อย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

*เอกสารชุดนี้เป็นเอกสารข่าวสรุปผลการประชุมคณะรัฐมนตรีเท่านั้น*

*สำหรับมติคณะรัฐมนตรีอย่างเป็นทางการกรุณาตรวจสอบที่สำนักเลขาธิการคณะรัฐมนตรี*

*โทร . 0 2280-9000 ต่อ 268 หรือ 436*

*สำนักโฆษกขอเชิญติดตามการถ่ายทอดสดการแถลงข่าวผลการประชุมคณะรัฐมนตรี*

*ทุกวันอังคาร หรือวันที่มีการประชุม ทางสถานีวิทยุกระจายเสียงแห่งประเทศไทย ทาง F.M. 92.5*

*ในเขตกรุงเทพมหานคร ส่วนต่างจังหวัด*

*รับฟังได้ทางสถานีวิทยุกระจายเสียงแห่งประเทศไทยประจำจังหวัด*

*สำนักโฆษก สำนักเลขาธิการนายกรัฐมนตรี โทร. 0 2288-4396*

**1. เรื่อง ภาวะสังคมไทยไตรมาสที่สี่ และภาพรวมทั้งปี 2556**

                   คณะรัฐมนตรีมีมติรับทราบภาวะสังคมไทยไตรมาสที่สี่ และภาพรวมทั้งปี 2556 ตามที่ สำนักงานคณะกรรมการพัฒนาการเศรษฐกิจและสังคมแห่งชาติ (สศช.) เสนอ

**สาระสำคัญของเรื่อง**

                   สศช. รายงานว่า ได้เผยแพร่รายงานภาวะสังคมไทยของไตรมาสที่สี่และภาพรวมทั้งปี 2556 เมื่อวันจันทร์ที่ 24 กุมพาพันธ์ 2557 โดยมีสาระสำคัญสรุปได้ดังนี้

**1. ภาวะสังคมไตรมาสที่ 4/2556 และแนวโน้มปี 2557**

                   ในภาพรวมภาวะการจ้างงานลดลง อัตราการว่างงานสูงขึ้นเล็กน้อยและประชาชนยังมีรายได้จากเงินเดือนและค่าจ้างเพิ่มขึ้น ส่วนภาวะสังคมด้านสุขภาพพบว่า ผู้ป่วยโรคเฝ้าระวังมีจำนวนลดลง และยังคงต้องเฝ้าระวังโรคปอดอักเสบและไข้หวัดใหญ่ที่แพร่ระบาดอย่างต่อเนื่อง อุบัติเหตุจราจรลดลง ในขณะที่ปัญหาอาชญากรรมโดยรวมดีขึ้น แม้ว่าคดียาเสพติดจะยังคงเพิ่มขึ้น สำหรับความเคลื่อนไหวทางสังคม

ที่สำคัญ ที่ต้องติดตามและเฝ้าระวัง ได้แก่ ปัญหาเด็กและเยาวชน การเจ็บป่วยโรคเรื้อรัง รายได้ รายจ่ายและหนี้สินครัวเรือนและการค้ามนุษย์

**2. ความเคลื่อนไหวทางสังคมที่สำคัญ**

**2.1 พัฒนาการเด็กและวัยรุ่น**

                             เด็กและวัยรุ่นยังมีปัญหาที่ต้องเร่งแก้ไขในหลายเรื่อง คือภาวะโภชนาการของเด็ก การเข้าถึงการศึกษาอย่างทั่วถึงและมีคุณภาพ และแม่วัยใส โดยมีปัญหาทั้งภาวะโภชนาการเกินและขาดสารอาหารในเด็กยากจนซึ่งส่งผลต่อการพัฒนาสมองและภูมิคุ้มกัน ด้านการศึกษาพบว่า เด็กไทยยังไม่ได้รับการศึกษาขั้นพื้นฐานครบถ้วน โดยเฉพาะเด็กมัธยมปลายมีอัตราเข้าเรียนเพียงร้อยละ 73.18 ขณะที่ผลสัมฤทธิ์การศึกษายังค่อนข้างต่ำ โดยผลการประเมินของโครงการประเมินผลนักเรียนนานาชาติของประเทศสมาชิก องค์กรเพื่อความร่วมมือและพัฒนาเศรษฐกิจ (Programme for International  Student Assessment :PISA) ปี 2012 คะแนนวิชาคณิตศาสตร์ การอ่าน และวิทยาศาสตร์ยังต่ำกว่าค่าเฉลี่ยในแต่ละวิชา ในส่วนของแม่วัยใสมีแนวโน้มเพิ่มขึ้นและอายุน้อยลง โดยแม่อายุ 15-19 ปี มีอัตราการคลอดต่อประชากรกลุ่มอายุเดียวกันพันคน เพิ่มขึ้นจาก 50.1 ในปี 2551 เป็น 53.8 ในปี 2555 นอกจากนี้ยังพบว่าเด็กวัยรุ่นมีเพศสัมพันธ์เพิ่มขึ้นโดยเฉพาะวัยรุ่นหญิง ขณะที่การป้องกันยังมีน้อย จึงจำเป็นต้องมีการพัฒนาเด็กและวัยรุ่นไทยเริ่มตั้งแต่อยู่ในครรภ์ทั้งในเรื่องสุขภาพและการศึกษา ด้วยการให้สารอาหารที่จำเป็นแก่แม่และเด็ก การส่งเสริมโภชนาการที่เหมาะสม การสนับสนุนค่าใช้จ่ายที่ไม่ใช่การศึกษาเพื่อให้เด็กยากจนสามารถคงอยู่ในระบบการศึกษา รวมทั้งการจัดการเรียนที่เหมาะสมเพื่อลดการออกจากการเรียนของแม่วัยใส

**2.2 รายได้ รายจ่าย และหนี้สินครัวเรือน**

                                      ผลการสำรวจภาวะเศรษฐกิจและสังคมของสำนักงานสถิติแห่งชาติพบว่า รายได้ครัวเรือนต่อเดือนในช่วงครึ่งแรกของปี 2556 เพิ่มขึ้นร้อยละ 4.6 ขณะที่รายจ่ายครัวเรือนเฉลี่ยเพิ่มขึ้นร้อยละ 5.2 ครัวเรือน มีหนี้สินเพิ่มขึ้นร้อยละ 8.7 อย่างไรก็ตาม สัดส่วนครัวเรือนที่เป็นหนี้ลดลงจากร้อยละ 55.8 ในปี 2554 เป็นร้อยละ 54.4 ในปี 2556 โดยเป็นการก่อหนี้เพื่อใช้ซื้อหรือเช่าซื้อบ้านและที่ดินเพิ่มขึ้นร้อยละ 17.0 ต่อปี หนี้เพื่ออุปโภคบริโภคเพิ่มขึ้นร้อยละ 7.8 ต่อปี (ซึ่งรวมหนี้เพื่อซื้อรถยนต์ตามมาตรการคืนภาษีรถยนต์คันแรก) และหนี้เพื่อใช้ในการเกษตรเพิ่มขึ้นร้อยละ 3.4 ต่อปี สำหรับในช่วงครึ่งหลังของปี 2556 แนวโน้มการใช้จ่ายและก่อหนี้ครัวเรือนชะลอตัวลง ดังเห็นจากเครื่องชี้การใช้จ่ายภาคเอกชนลดลงร้อยละ 2.9

**2.3 การค้ามนุษย์**

                                       ไทยยังคงถูกจัดอันดับให้เป็นประเทศที่ต้องจับตามองด้านการค้ามนุษย์ (Tier 2 Watch List) เป็นปีที่สี่ตั้งแต่ปี 2553 เป็นต้นมา เนื่องจากไทยยังได้รับการผ่อนผันและให้จัดทำรายงานแสดงแนวทางและมาตรการที่ได้ดำเนินการเพิ่มขึ้นในการป้องกันและปราบปรามการค้ามนุษย์ อย่างไรก็ดี ในปี 2556 ไทยได้พยายามเร่งรัดการดำเนินการป้องกันและปราบปรามการค้ามนุษย์ ตามข้อเสนอแนะของสหรัฐอเมริกา เพื่อนำไปสู่การประเมินรายงานสถานการณ์การค้ามนุษย์ประจำปี ค.ศ. 2014 ของกระทรวงการต่างประเทศสหรัฐอเมริกา โดยได้ดำเนินการที่สำคัญ ได้แก่ การแก้ไขปัญหาการค้ามนุษย์ในอุตสาหกรรมประมง การจัดระบบแรงงานต่างด้าว การบูรณาการการช่วยเหลือเด็ก สตรี ผู้สูงอายุ และคนพิการ ภายใต้ชื่อ “OSCC ศูนย์ช่วยเหลือสังคม”การเร่งรัดการดำเนินคดีกับผู้กระทำความผิดฐานค้ามนุษย์และเจ้าหน้าที่ของรัฐที่มีส่วนเกี่ยวข้อง การติดตามตัวผู้กระทำความผิดมาลงโทษ การคัดแยกผู้เสียหายจากการค้ามนุษย์ และการประกาศใช้พระราชบัญญัติป้องกันและปราบปรามการมีส่วนร่วมในองค์กรอาชญากรรมข้ามชาติ พ.ศ. 2556 เพื่อให้การสืบสวนสอบสวนคดีค้ามนุษย์ที่เกี่ยวข้องกับองค์กรอาชญากรรมข้ามชาติมีประสิทธิภาพยิ่งขึ้น

**2. เรื่อง** **ภาวะเศรษฐกิจไทยไตรมาสที่สี่ ทั้งปี 2556 และแนวโน้มปี 2557**

คณะรัฐมนตรีมีมติรับทราบตามที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) เสนอ

**สาระสำคัญของเรื่อง**

**1. ภาวะเศรษฐกิจไทยปี 2556**

เศรษฐกิจไทยโดยรวมทั้งปี 2556 ขยายตัวร้อยละ 2.9 ชะลอตัวค่อนข้างมากจากที่ขยายตัวร้อยละ 6.5 ในปี 2555 เนื่องจากฐานการใช้จ่ายครัวเรือนและการลงทุนเอกชนในช่วงครึ่งหลังปี 2555 สูงกว่าแนวโน้มปกติ โดยที่ส่วนหนึ่งเป็นผลจากการดำเนินมาตรการคืนภาษีรถยนต์คันแรกที่ส่งผลให้ยอดจำหน่ายรถยนต์นั่งสูงถึง 211,474 คัน ในไตรมาสสี่ปี 2555 จึงส่งผลให้อุปสงค์ในประเทศรวมชะลอตัวลงมาก ประกอบกับในช่วงปลายปีความเชื่อมั่นของประชาชนลดลง การใช้จ่ายของครัวเรือนโดยรวมทั้งปีจึงขยายตัวเพียงร้อยละ 0.2 การลงทุนภาคเอกชนหดตัวร้อยละ 2.8 และการใช้จ่ายรัฐบาลและการลงทุนภาครัฐก็ชะลอตัวลงและปริมาณการส่งออกสินค้าและบริการยังชะลอตัว เนื่องจากเศรษฐกิจโลกยังอยู่ในช่วงแรกของการฟื้นตัว รวมทั้งสินค้าส่งออกเกษตรประสบปัญหาโรคตายด่วนในกุ้งและสินค้าอุตสาหกรรมกลุ่มอิเล็กทรอนิกส์ไม่สามารถปรับตัวทันกับการเปลี่ยนแปลงเทคโนโลยีการผลิตหน่วยความจำของฮาร์ดดิสก์ที่ก้าวหน้ามากขึ้น โดยรวมทั้งปี 2556 มูลค่าการส่งออกสินค้าเท่ากับ 225,397 ล้านดอลลาร์สหรัฐ ลดลงร้อยละ 0.2

การใช้จ่ายและการส่งออกที่ชะลอตัวส่งผลให้การผลิตในทุกสาขาชะลอลงทั้งปี 2556 ภาคเกษตรกรรมขยายตัวร้อยละ 1.4 ภาคอุตสาหกรรมขยายตัวร้อยละ 0.1 ภาคการก่อสร้างขยายตัวร้อยละ 1.2 และสาขาโรงแรมและภัตตาคารขยายตัวร้อยละ 12.1 โดยมีนักท่องเที่ยวต่างชาติรวมทั้งสิ้น 26.7 ล้านคน เพิ่มขึ้นร้อยละ 19.6

อย่างไรก็ดี เศรษฐกิจยังคงมีเสถียรภาพที่มั่นคงโดยที่อัตราการว่างงานทั้งปีเท่ากับร้อยละ 0.7 อัตราเงินเฟ้อเท่ากับร้อยละ 2.2 และดุลบัญชีเดินสะพัดขาดดุลร้อยละ 0.6 ต่อ GDP

**2. แนวโน้มเศรษฐกิจไทย ปี 2557**

สมมติฐานการประมาณการในครั้งนี้ ประกอบด้วย เศรษฐกิจโลกขยายตัวร้อยละ 3.6 เร่งตัวขึ้นจากร้อยละ 3.1 ในปี 2556 ราคาน้ำมันดิบดูไบจากเฉลี่ยร้อยละ 102.5 – 107.5 ดอลลาร์สหรัฐ ต่อบาร์เรล ปรับลดจาก 105 – 110 ดอลลาร์สหรัฐต่อบาร์เรลในการประมาณการครั้งที่แล้วและค่าเงินบาทเฉลี่ย 32.0 – 33.0 บาทต่อดอลลาร์สหรัฐ อ่อนค่าลงจากเดิมซึ่งคาดว่าจะเฉลี่ย 31.5 – 32.5 บาทต่อดอลลาร์สหรัฐ

**สศช. คาดว่า เศรษฐกิจไทยมีแนวโน้มขยายตัวในช่วงร้อยละ 3.0 – 4.0** ดีขึ้นจากการขยายตัวร้อยละ 2.9 ในปี 2556 โดยมีปัจจัยสนับสนุนการขยายตัวจากภาคการส่งออกที่คาดว่าจะ ฟื้นตัวตามการฟื้นตัวของเศรษฐกิจโลกที่คาดว่าจะขยายตัวร้อยละ 3.6 เร่งตัวขึ้นจากร้อยละ 3.1 ในปี 2556 การท่องเที่ยวที่ยังมีแนวโน้มขยายตัวได้ต่อเนื่อง โดยคาดว่าจำนวนนักท่องเที่ยวต่างชาติจะเพิ่มขึ้นเพียงร้อยละ 3.0 ต่ำกว่าประมาณการครั้งก่อนและอัตราการขยายตัวในช่วง 2 ปีที่ผ่านมา และการเบิกจ่ายงบประมาณของภาครัฐในส่วนที่ได้มีการผูกพันไว้แล้ว รวมทั้งการลงทุนภาคเอกชนยังมีแนวโน้มขยายตัวได้ โดยเฉพาะโครงการลงทุนที่ขอรับอนุมัติส่งเสริมการลงทุนไว้แล้วและสามารถเข้าสู่ขั้นตอนการอนุมัติในช่วงครึ่งหลังของปีได้ โดยคาดว่าการปรับปรุงนโยบายการส่งเสริมการลงทุนจะมีความชัดเจนขึ้นในช่วงครึ่งหลังของปี

โดยรวมจึงคาดว่าข้อจำกัดของอุปสงค์ภายในประเทศที่ยังอ่อนตัวจะทำให้อัตราการขยายตัวของเศรษฐกิจต่ำกว่าร้อยละ 4.0 – 5.0 ที่เคยประมาณการไว้เมื่อวันที่ 18 พฤศจิกายน 2556 เนื่องจากความล่าช้าของการดำเนินการตามแผนการลงทุนของภาครัฐและการบริโภคภายในประเทศที่ยังคงอ่อนตัวต่อเนื่อง

สำหรับเสถียรภาพทางเศรษฐกิจคาดว่าจะยังอยู่ในเกณฑ์ดีโดย**อัตราเงินเฟ้อ**ยังมีแนวโน้มที่จะอยู่ในช่วงร้อยละ 1.9 – 2.9 เนื่องจากอุปสงค์ภายในประเทศยังขยายตัวไม่มาก ประกอบกับราคาน้ำมันเพิ่มขึ้นไม่มาก **อัตราการว่างงาน**จะยังต่ำไม่เกินร้อยละ 1 **ดุลบัญชีเดินสะพัด**ซึ่งคาดว่าจะขาดดุลร้อยละ 0.2 ของ GDP ลดลงจากการขาดดุลร้อยละ 0.6 ของ GDP ในปี 2556

**3. เรื่อง แนวทางการแก้ไขปัญหาแรงงานต่างด้าวสัญชาติเมียนมา ลาว และกัมพูชา ที่ผ่านการพิสูจน์สัญชาติซึ่งครบกำหนดวาระการจ้างงาน 4 ปี**

คณะรัฐมนตรีมีมติเห็นชอบแนวทางการแก้ไขปัญหาแรงงานต่างด้าวสัญชาติเมียนมา ลาว และกัมพูชา ที่ผ่านการพิสูจน์สัญชาติซึ่งครบกำหนดวาระการจ้างงาน 4 ปี ตามที่กระทรวงแรงงาน เสนอ โดยผ่อนผันให้แรงงานต่างด้าวสัญชาติเมียนมา ลาว และกัมพูชา ที่ได้รับการพิสูจน์สัญชาติซึ่งครบกำหนดวาระการจ้างงาน 4 ปี ที่ถือหนังสือเดินทาง (Passport) หนังสือเดินทางชั่วคราว (Temporary Passport) หรือเอกสารรับรองบุคคล (Certificate of Identity) แต่อาศัยอยู่ในราชอาณาจักรเกินกว่าระยะเวลาที่ได้รับอนุญาต อยู่ในราชอาณาจักรเป็นกรณีพิเศษเป็นเวลา 180 วัน หรือจนกว่าจะมีคณะรัฐมนตรีชุดใหม่ที่สามารถปฏิบัติหน้าที่ได้ เพื่อให้นายจ้างพาแรงงานต่างด้าวไปขอรับการตรวจลงตราและประทับตราอนุญาตให้อยู่ในราชอาณาจักร ขอรับใบอนุญาตทำงาน ตามขั้นตอนและสถานที่ที่กรมการจัดหางานกำหนด

**4. เรื่อง ขออนุมัติเปิดสถานกงสุลกิตติมศักดิ์สาธารณรัฐชิลีประจำจังหวัดภูเก็ต และแต่งตั้งกงสุลกิตติมศักดิ์**

คณะรัฐมนตรีมีมติอนุมัติเปิดสถานกงสุลกิตติมศักดิ์สาธารณรัฐชิลีประจำจังหวัดภูเก็ต และแต่งตั้ง นางนันทนา วงศ์สัตยนนท์ เป็นกงสุลกิตติมศักดิ์ฯ โดยมีเขตกงสุลครอบคลุมจังหวัดภูเก็ต กระบี่ และพังงา ตามที่กระทรวงการต่างประเทศเสนอ

**5. เรื่อง รัฐบาลราชอาณาจักรกัมพูชาเสนอขอแต่งตั้งเอกอัครราชทูตประจำประเทศไทย**

                   คณะรัฐมนตรีมีมติอนุมัติตามที่ได้รับรายงานจากสถานเอกอัครราชทูต ณ กรุงพนมเปญ ราชอาณาจักรกัมพูชา ว่า รัฐบาลราชอาณาจักรกัมพูชามีความประสงค์ขอแต่งตั้ง นางอีต โซเฟีย (Mrs. Eat Sophea) ให้ดำรงตำแหน่งเอกอัครราชทูตวิสามัญผู้มีอำนาจเต็มแห่งราชอาณาจักรกัมพูชาประจำประเทศไทยคนใหม่ โดยมีถิ่นพำนัก ณ กรุงเทพมหานคร สืบแทน นางยู ออย (Mrs. You Ay) ตามที่กระทรวงการต่างประเทศ เสนอ

**6. เรื่อง รัฐบาลมอนเตเนโกรเสนอขอแต่งตั้งเอกอัครราชทูตประจำประเทศไทย**

                   คณะรัฐมนตรี มีมติอนุมัติตามที่ได้รับรายงานจากสถานเอกอัครราชทูต ณ กรุงบูดาเปสต์ ฮังการี ว่า รัฐบาลมอนเตเนโกร มีความประสงค์ขอแต่งตั้ง นายวลาดีมีร์ ราดูโลวิช (Mr. Vladimir Radulovic) ให้ดำรงตำแหน่งเอกอัครราชทูตวิสามัญผู้มีอำนาจเต็มแห่งมอนเตเนโกรประจำประเทศไทย

คนแรก โดยมีถิ่นพำนัก ณ กรุงพอดกอรีตซา มอนเตเนโกร ตามที่ กระทรวงการต่างประเทศ เสนอ

**7. เรื่อง รัฐบาลราชอาณาจักรนอร์เวย์เสนอขอแต่งตั้งเอกอัครราชทูตประจำประเทศไทย**

                    คณะรัฐมนตรีมีมติอนุมัติตามที่ได้รับแจ้งจากสถานเอกอัครราชทูตราชอาณาจักรนอร์เวย์ประจำประเทศไทยว่า รัฐบาลราชอาณาจักรนอร์เวย์มีความประสงค์ขอแต่งตั้ง นายเชทิล เพาล์เซน (Mr. Kjetil Paulsen) ให้ดำรงตำแหน่งเอกอัครราชทูตวิสามัญผู้มีอำนาจเต็มแห่งราชอาณาจักรนอร์เวย์ประจำประเทศไทยคนใหม่ โดยมีถิ่นพำนัก ณ กรุงเทพมหานคร สืบแทน นางคัทยา คริสทีนา โนร์ดการ์ด (Mrs. Katja Christina Nordgaard) ตามที่กระทรวงการต่างประเทศ เสนอ

**8. เรื่อง ขออนุมัติเปิดสถานกงสุลกิตติมศักดิ์ยูเครนประจำเมืองพัทยา จังหวัดชลบุรีและแต่งตั้งกงสุลกิตติมศักดิ์ฯ** คณะรัฐมนตรีมีมติอนุมัติเปิดสถานกงสุลกิตติมศักดิ์ยูเครนประจำเมืองพัทยา จังหวัดชลบุรี และแต่งตั้ง นางสาวบังอร จานสันเทียะ เป็นกงสุลกิตติมศักดิ์ยูเครนประจำเมืองพัทยา โดยมีเขตกงสุลครอบคลุมจังหวัดชลบุรี ตามที่กระทรวงการต่างประเทศ เสนอ

**9. เรื่อง การโอนข้าราชการมาแต่งตั้งให้ดำรงตำแหน่งที่ปรึกษานายกรัฐมนตรีฝ่ายข้าราชการประจำ (นักบริหารระดับสูง) (สำนักนายกรัฐมนตรี)**

คณะรัฐมนตรีมีมติอนุมัติรับโอนและแต่งตั้ง พลโท ภราดร พัฒนถาบุตร เลขาธิการสภาความมั่นคงแห่งชาติ (นักบริหารระดับสูง) สำนักงานสภาความมั่นคงแห่งชาติ ให้ดำรงตำแหน่งที่ปรึกษานายกรัฐมนตรีฝ่ายข้าราชการประจำ (นักบริหารระดับสูง) สำนักเลขาธิการนายกรัฐมนตรี สำนักนายกรัฐมนตรี โดยให้กำหนดชื่อในสายงานตามตัวบุคคลผู้ได้รับแต่งตั้ง โดยยังคงตำแหน่งในสายงานเดิมและให้ผู้ได้รับแต่งตั้งได้รับเงินเดือน เงินประจำตำแหน่ง และสิทธิประโยชน์อื่นที่ได้รับอยู่เดิม ตามที่สำนักเลขาธิการนายกรัฐมนตรีเสนอ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้ง เป็นต้นไป

**10. เรื่อง ขออนุมัติยกเลิกมติคณะรัฐมนตรี (สำนักนายกรัฐมนตรี)**

คณะรัฐมนตรีมีมติอนุมัติยกเลิกมติคณะรัฐมนตรีเมื่อวันที่ 6 กันยายน 2554 ที่อนุมัติรับโอนและแต่งตั้ง นายถวิล เปลี่ยนศรี เลขาธิการสภาความมั่นคงแห่งชาติ (นักบริหารระดับสูง) สำนักงานสภาความมั่นคงแห่งชาติ ให้ดำรงตำแหน่ง ที่ปรึกษานายกรัฐมนตรีฝ่ายข้าราชการประจำ (นักบริหารระดับสูง) สำนักเลขาธิการนายกรัฐมนตรี สำนักนายกรัฐมนตรี ทั้งนี้ เพื่อให้ นายถวิล เปลี่ยนศรี ได้กลับสู่ตำแหน่ง เลขาธิการสภาความมั่นคงแห่งชาติ ตั้งแต่วันที่ 30 กันยายน 2554 ตามคำพิพากษาศาลปกครองสูงสุด คดีหมายเลขดำ ที่ อ.992/2556 คดีหมายเลขแดงที่ อ. 33/2557 ลงวันที่ 20 กุมภาพันธ์ 2557 ตามที่สำนักเลขาธิการนายกรัฐมนตรีเสนอ

**11. เรื่อง คำสั่งสำนักนายกรัฐมนตรีที่ 24/2557 เรื่อง แต่งตั้งคณะบุคคลเป็นที่ปรึกษาในการแก้ไขปัญหาความไม่สงบเรียบร้อย**

คณะรัฐมนตรีมีมติรับทราบคำสั่งสำนักนายกรัฐมนตรีที่ 24/2557 เรื่อง แต่งตั้งคณะบุคคลเป็นที่ปรึกษาในการแก้ไขปัญหาความไม่สงบเรียบร้อย

   ตามที่ได้มีประกาศพื้นที่ปรากฏเหตุการณ์อันกระทบต่อความมั่นคงภายในราชอาณาจักร  ในเขตท้องที่กรุงเทพมหานคร จังหวัดนนทบุรี อำเภอลาดหลุมแก้ว จังหวัดปทุมธานี และอำเภอบางพลี จังหวัดสมุทรปราการ เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักรระหว่าง วันที่ 19 มีนาคม พ.ศ. 2557 ถึงวันที่ 30 เมษายน พ.ศ. 2557 และได้มีคำสั่งกองอำนวยการรักษาความมั่นคงภายในราชอาณาจักรจัดตั้งศูนย์อำนวยการรักษาความสงบเรียบร้อย ขึ้นต่อกองอำนวยการรักษาความมั่นคงภายในราชอาณาจักร โดยมีร้อยตำรวจเอกเฉลิม อยู่บำรุง รัฐมนตรีว่าการกระทรวงแรงงาน เป็นผู้อำนวยการศูนย์อำนวยการรักษาความสงบเรียบร้อย นั้น

         เพื่อให้การบริหารราชการแผ่นดินเป็นไปอย่างมีประสิทธิภาพด้านการวางแผน อำนวยการ ประสานงาน ตรวจสอบ บูรณาการ การดูแลประชาชนให้ปลอดภัยทั้งร่างกาย ชีวิต และทรัพย์สิน และให้ส่วนราชการหรือหน่วยงานของรัฐปฏิบัติงานเพื่อสนับสนุนการดำเนินการของศูนย์อำนวยการรักษาความสงบเรียบร้อย อาศัยอำนาจตามความในมาตรา 11 (6) แห่งพระราชบัญญัติระเบียบบริหารราชการแผ่นดิน พ.ศ. 2534 นายกรัฐมนตรีจึงออกคำสั่งแต่งตั้งคณะบุคคลเป็นที่ปรึกษาในการปฏิบัติงานของศูนย์อำนวยการรักษาความสงบเรียบร้อย ดังต่อไปนี้ 1. นายสุรพงษ์ โตวิจักษณ์ชัยกุล รองนายกรัฐมนตรีและรัฐมนตรีว่าการกระทรวงการต่างประเทศ เป็นประธานที่ปรึกษา 2. นายปลอดประสพ สุรัสวดี รองนายกรัฐมนตรี เป็นที่ปรึกษา 3. นายพีรพันธุ์ พาลุสุข รัฐมนตรีว่าการกระทรวงวิทยาศาสตร์และเทคโนโลยี เป็นที่ปรึกษา

ทั้งนี้ ตั้งแต่วันที่ 19 มีนาคม 2557 ถึงวันที่ 30 เมษายน 2557

.........................................